Na osnovu člana 105. stav (1) tačka o) Zakona o osnovnom odgoju i obrazovanju – prečišćeni tekst ("Službene novine Tuzlanskog kantona", broj: 10/20, 8/21, 11/21, 22/21, 5/22, 10/22 i 11/22) i člana 9. stav (1) Pravilnika o vrstama vlastitih javnih prihoda u Federaciji Bosne i Hercegovine („Službene novine Federacije Bosne i Hercegovine“, broj: 104/22), Školski odbor JU ''Gnojnica'' Gnojnica, na sjednici održanoj 15.5.2023. godine, jednoglasno je donio:

**PRAVILNIK**

**o vrstama, načinima korištenja i rokovima raspodjele vlastitih javnih prihoda**

**JU OŠ ''Gnojnica'' Gnojnica**

1. **OSNOVNE ODREDBE**

**Član 1.**

**(Predmet)**

 Ovim Pravilnikom utvrđuju se pravni osnov za ostvarivanje, način uplate, vrste, namjena, način korištenja i rokovi raspodjele vlastitih javnih prihoda koje ostvaruje JU OŠ ''Gnojnica'' Gnojnica (u daljem tekstu: Škola).

**Član 2.**

**(Definisanje vlastitih javnih prihoda)**

(1) Pod vlastitim javnim prihodima (u daljem tekstu: vlastiti prihodi) u smislu ovog Pravilnika podrazumijevaju se prihodi koji

a) ne spadaju u kategoriju poreza, doprinosa, taksi, naknada i kazni u smislu odredbi Pravilnika o vrstama vlastitih javnih prihoda u Federaciji Bosne i Hercegovine („Službene novine Federacije Bosne i Hercegovine“, broj: 104/22);

b) nisu kao javni prihodi propisani posebnom odredbom u zakonu;

c) se ostvaruju obavljanjem aktivnosti na tržištu i u tržišnim uslovima, za aktivnosti koje mogu obavljati i drugi pravni subjekti na tržištu, odnosno ne postoji zakonska isključivost da aktivnost vrši samo određeni pravni subjekt.

(2) Da bi se prihod smatrao vlastitim prihodom uslovi iz tačaka a), b) i c) prethodnog stava moraju biti kumulativno ispunjeni.

**Član 3.**

**(Osnov za ostvarivanje vlastitih prihoda)**

Pravni osnov za ostvarivanje vlastitih prihoda Škole sadržan je u članu 129. Zakona o osnovnom odgoju i obrazovanju – prečišćeni tekst ("Službene novine Tuzlanskog kantona", broj: 10/20, 8/21, 11/21, 22/21, 5/22, 10/22 i 11/22).

1. **VRSTE VLASTITIH PRIHODA**

**Član 4.**

**(Vrste vlastitih prihoda)**

Vrste vlastitih prihoda koje Škola ostvaruje su:

1. prihodi od iznajmljivanja poslovnih prostora:

-zakupnina od izdavanja sale za tjelesni odgoj,

1. prihodi koji se odnose na distribuciju i prodaju svih oblika pisanih, foto i video publikacija i materijala, obrazaca:

-prihodi od izdavanja obrazaca uvjerenja o uspjehu učenika i svjedodžbi.

**Član 5.**

**(Planiranje i uplata vlastitih prihoda)**

(1) Vlastiti prihodi moraju biti planirani u Budžetu na potrošačkoj jedinici Škole za fiskalnu godinu.

(2) Na osnovu planiranih vlastitih prihoda planiraju se rashodi i izdaci koji će se pokriti iz tih prihoda.

 (3) Vlastiti prihodi koristit će se u skladu sa Pravilnikom o procedurama korištenja ostvarenih vlastitih javnih prihoda budžetskih korisnika Tuzlanskog kantona, koji donosi ministar finansija.

 (4) Vlastiti prihodi uplaćuju se na depozitni račun Tuzlanskog kantona u skladu sa Instrukcijom o procedurama za uplatu vlastitih javnih prihoda budžetskih korisnika Tuzlanskog kantona, koju donosi ministar finansija.

 (5) Povrat više ili pogrešno uplaćenih vlastitih prihoda vršit će se u skladu sa Pravilnikom o procedurama za povrat i preknjiženje više ili pogrešno uplaćenih javnih prihoda sa jedinstvenog računa Trezora Tuzlanskog kantona („Službene novine Tuzlanskog kantona“, broj: 14/15, 13/16 i 11/22).

1. **KORIŠTENJE I ROKOVI RASPODJELE VLASTITIH PRIHODA**

**Član 6.**

**(Korištenje vlastitih prihoda)**

1. Vlastiti prihodi iz člana 5. ovog Pravilnika koriste se za pokriće rashoda nastalih obavljanjem poslova iz kojih proizilaze ti prihodi a ostatak na kapitalne izdatke i to po vrstama prihoda na sljedeći način:
2. Vlastiti prihodi iz člana 4. tačka a) ovog Pravilnika koristit će se za pokrivanje rashoda za materijal, sitan inventar i usluge (izdaci za energiju, nabavka materijala i sitnog inventara i izdaci za tekuće održavanje) i izdataka za nabavku stalnih sredstava.
3. Vlastiti prihodi iz člana 4. tačka b) ovog Pravilnika koristit će se za pokrivanje rashoda za materijal, sitan inventar i usluge (nabavka materijala i sitnog inventara) i izdataka za nabavku stalnih sredstava.
4. Pod rashodima nastalim obavljanjem poslova iz kojih proizilaze prihodi u smislu stava (1) ovog člana podrazumijevaju se svi troškovi koji su bili neophodni da bi se ostvario vlastiti prihod Škole kao i svi drugi troškovi koji su neposredno ili posredno vezani za ostvarenje vlastitih prihoda Škole o čemu obavezno mora postojati dokumentacija.

**Član 7.**

**(Rok za korištenje vlastitih prihoda)**

Vlastiti prihodi iz člana 5. ovog pravilnika, ostvareni u tekućoj fiskalnoj godini, mogu se koristiti do 31. oktobra naredne fiskalne godine, a neutrošenih dio vlastitih prihoda postaje javni prihod Budžeta Tuzlanskog kantona.

1. **PRELAZNE I ZAVRŠNE ODREDBE**

**Član 8.**

**(Postupak za izmjene i dopune Pravilnika)**

Izmjene i dopune ovog pravilnika vršit će se na način i po postupku predviđenom za njegovo donošenje.

**Član 9.**

**(Stupanje na snagu Pravilnika)**

Pravilnik stupa na snagu danom pribavljanja saglasnosti Vlade Tuzlanskog kantona na isti i biti će objavljen na oglasnoj ploči Škole.

**BOSNA I HERCEGOVINA**

**Federacija Bosne i Hercegovine**

**TUZLANSKI KANTON**

**JU OŠ ''Gnojnica'' Gnojnica**

**Broj:01-147/ 23**

**Gnojnica, 17.5.2023.godine**

 **PREDSJEDNIK ŠKOLSKOG ODBORA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Na ovaj Pravilnik Vlada Tuzlanskog kantona dala je saglasnost Odlukom broj:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_na sjednici održanoj dana\_\_\_\_\_\_\_\_\_\_2023. godine.

 **SEKRETAR VLADE**

 \_\_\_\_\_\_\_\_\_\_\_\_\_\_\_\_\_\_\_

 **Službena zabilješka:** Pravilnik istaknut na oglasnu ploču Škole, dana\_\_\_\_\_\_\_\_\_\_\_\_\_ 2023.godine.